Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 395/11/5505	Liptovský Mikuláš, 13.2.2012
EEČ : 2-39-32-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
	Hoci bol zaviazaný právoplatným rozsudkom Okresného súdu v Liptovskom Mikuláši číslo XXXXX zo dňa 09. 12. 2008 v spojení s rozsudkom Krajského súdu v Žiline XXXXX zo dňa 24. 11. 2009 platiť mesačné výživné na svojho syna XXXXX (nar. XXXXX XXXXX po 66,39 Eur, vždy do 15. dňa v mesiaci do rúk jeho matky XXXXX, trvale bytom XXXXX XXXXX, XXXXX, túto si od 01. 05. 2011 doposiaľ neplnil pravidelne a za uvedené obdobie  doposiaľ dlhuje na výživnom  najmenej 199,17 Eur.
Právna veta:
lebo zanikla trestnosť činu
Odôvodnenie:
 Proti obvinenému XXXXX bolo začaté trestné stíhanie a  vznesené obvinenie pre prečin zanedbania povinnej výživy podľa § 207 ods. 1 Trestného zákona pre skutok, že hoci bol zaviazaný právoplatným rozsudkom Okresného súdu v Liptovskom Mikuláši číslo XXXXX zo dňa 09. 12. 2008 v spojení s rozsudkom Krajského súdu v Žiline XXXXX zo dňa 24. 11. 2009 platiť mesačné výživné na svojho syna XXXXX (nar. XXXXX) po 66,39 Eur, vždy do 15. dňa v mesiaci do rúk jeho matky XXXXX, trvale bytom XXXXX 795/1, XXXXX, túto si od 01. 05. 2011 doposiaľ neplnil pravidelne a za uvedené obdobie  doposiaľ dlhuje na výživnom  najmenej 199,17 Eur.
Po ukončení skráteného vyšetrovania podal poverený príslušník Obvodného oddelenia PZ v Liptovskom Mikuláši na tunajšiu prokuratúru  návrh na podanie obžaloby.  
Po preštudovaní spisového materiálu som zistila, že obvinený XXXXX sa zdržiava na nezistenom mieste. Z tohto dôvodu bolo proti nemu začaté konanie proti ušlému. Napriek tomu, že nie zrejmé, kde sa zdržiava, svoju vyživovaciu povinnosť si plní tým spôsobom, že vkladá na účet matky svojho syna rôzne sumy. Zo spisu som zistila, že v auguste 2011 uhradil 260,- €, v septembri 392,- €, v októbri 130,- € a v decembri 260,- €. Týmto k dnešnému dňu uhradil celé zameškané výživné za obdobie, ktoré je stíhaný a časť svojho dlhu, ktorý mu vznikol od dňa narodenia dieťaťa do právoplatného rozhodnutia ktorým bolo určené jeho otcovstvo k maloletému XXXXX. 
Podľa vyjadrenia matky dieťaťa jej syn v dôsledku neplatenia výživného obvineným  núdzou netrpel. 
Podľa § 86  písm. a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká,  ak trestný čin  nemal trvalo nepriaznivé následky a páchateľ svoju povinnosť  dodatočne splnil skôr, než sa súd odobral na záverečnú poradu. 
Podľa § 215 ods. 1 písm. g/ Trestného poriadku  prokurátor  zastaví trestné stíhanie ak zanikla trestnosť činu. 
Keďže obvinený uhradil dlžné  výživné v plnej výške a neplatenie  výživného nemalo na jeho syna trvalo nepriaznivé následky, rozhodla som  tak, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zdeňka Klaučová
prokurátorka